張仲共許惠呂研因成長句
作者：許景衡
朝代：宋

paragraphs: 英雄舊割據，鼎業逐流水。
高臺亦已傾，况及分香婢。
鱗鱗屋上瓦，棄擲滿鄰里。
鐫窪漫兒戯，後世始稱美。
世人攻翰墨，好古惟兩耳。
何曾問珉玉，枉却千金市。
豈知疊口翁，十指老泥滓。
追蹤千載後，未易較彼此。
其質堅而剛，其膚膩而理。
澄泓秋水浄，慘淡暮山紫。
要當奴鳯咮，何止友龍尾。
神工付黄壤，人間能有幾。
張侯金閨彦，不特河朔偉。
十年走澤潞，百物盡糠粃。
惟有篋中珍，左右配書史。
明光惟起草，此獨塵埃裏。
嗟我方著書，瓦礫著獺髓。
慇懃桂籍舊，許輟陶泓子。
學問已遺俗，取舍期不詭。
及物何可望，姦諛誅既死。